정조 11년 · 목
初命書九按廉嶺南右道封書與左道御史同○栍邑昆陽泗川咸安陜川廉探條伴一脤政卽急先探察之端近來監司守令惟以抄飢之簡約爲沽衒之資爾於潛行之時另審當入見漏之類出道後一倂加付數十口以上見漏守令還朝時論啓外此無籍流離之類亦須便宜救急仍以朝家本意面飭邑宰躬諭飢民大抵許多奸弊不一而足飢口之虛張不可不覈賑穀之盜弄不可不査墨守染指肥已之事無細無巨一從見聞一一論啓一還穀所係至重守宰多非其人吏奸莫察民隱自如曰那移也曰反作也曰錢還也曰擅分也種種不法之端在在皆然而近年繡衣之行稱以反閱逐倉躬點反取貽笑之端爾則但於潛行時所云云之處拈出嚴覈執頉論啓一水陸軍丁之老不頉弱不免而又有以一人應數役者內寺驛三項奴婢除充之爲弊亦如是焉爾則周行坊曲之際先探民情其最無良最不法處邑宰郵官指名論啓可以自斷處便宜懲治一欽恤典則卽予一部關和裁定尺度各有刻誌以今頹綱難保其邑之遵守無論栍邑及沿路營閫邑鎭出道之時首先披閱雖一枷一棍之違式者一一論啓以爲分輕重勘斷之地外此官長之任情飾怒濫用刑杖者亦宜探察以聞一邑宰之稱以公廨修補私賑經紀外假勸分之名內濟付已之慾爾須另加探察凡係賭利聽訟者納賄差任者沈淫於酒色者委屬於吏鄕者竝宜査探以聞一孝烈之著稱而一鄕所咨嗟歎賞者一一採訪而經明行修固窮讀書之人爾以道路之所得聞就而叩其所行還朝後詳錄陳聞一道帥臣治績不可不從所聞擧槪登聞治路守令邊將臧否一體論啓大抵貪饕之害莫近日若斗會箕斂之不足錐末毫細之皆爭民無得以措手足此誠痼瘼爾於按廉之際勿以事小而略之至於封庫除非踏印文跡不宜輕易爲之各項條件大略如此凡所周察之方惟在臨時處事之如何無若前人之辱命悉心殫竭莫負差遣之意至是復命書啓曰臣於二月二十六日伏奉聖旨爲慶尙右道暗行御史手擎封書面承飭論驚惶悸懼靡所容措仍伏念臣年淺識蔑情苦跡畸厚蒙生成之恩彌切畏約之心誠不足備數於淸朝任使之列況臣經歷旣少見聞不廣凡於州郡事務軍民利害尤所茫昧今此重任豈可堪承然而仰感特簡之聖眷俯念往役之私義遂以本月三十日發行踰嶺先從沿海間入山郡出沒於邑里混雜於農樵憂深僨事則常若尺天之監臨願切圖報則未敢一身之遑恤者于今六旬有三日矣凡係賙賑之能否政治之得失或入於廉探之中或現於按査之際隨所聞見參以事情始敢陳聞栍邑一依封書第次道帥臣沿路守令及沿路外賑政之不善治蹟之無狀或因傳聞旣經躬探者邊將之有疵政者竝爲論列聖旨中各項事目亦爲條論於原啓之外仰備睿覽惟是隨處生疏事多歸於昏謬行路迂回跡反涉於擅便辱命之罪伏地以俟慶尙監司金尙集志切報效心愈謹約臨事務持大體爲治蓋尙周便念災歲節省之方則營穀不畵於治邑書窮民懷保之術則賑政遍察於山郡苟無損乎威望之殫壓亦可見其誠力之殫竭統制使趙心泰未赴任前統制使柳鎭恒性近殘酷志亦驕溢處山海膏腴之地而廉聲不聞乏軍民撫慰之術而怨言喧騰漁稅摘奸莫禁猾校之疊徵營需收納一任奸吏之濫捧以言乎賑政則飢口減削穀品麤荒雖有私賑之名不過應文之擧三南句管米一千二百十石太七百九十石租三千七百六十五石就其穀貴處準價發賣合錢一萬六千四百七十三兩內七千三十一兩米一石三兩租一石一兩皮麰一石兩式定價出給於沿海邑鎭待秋立本總計米三百三十石租四千四百十二石皮麰一千六百二十九石餘錢九千四百四十二兩或稱兵庫錢還報進封次貿易等諸般雜費剩數尙爲五百十二兩別餉米二千石請得加分而其中一百八十五石每石七兩式代錢收捧一千二百九十五兩內六百兩米二百石立本次出給於龜山助羅浦兩鎭餘數六百九十五兩亦沒歸屬揆以公法俱合重勘此猶薄物細故至於二月初四日乘船駕水選妓徵歌之擧校卒駭歎傳說喧籍當此國服在身之日帥臣事體尤當謹嚴而乃反全沒顧忌任情遊衍匪徒無識抑獨何心聽聞所及誠可痛惋其罪狀宜令攸司御處兵使李延弼時未赴任前兵使金廷遇年老而志勤任久而守確餉米禁濫捧之弊邑民受惠武備有修擧之綪營卒多譽昆陽郡守洪龍運莅任屬耳毀譽無聞前郡守趙雲履論其人似近浮率觀其政全沒頭緖委奸鄕而俵災結民多白徵之冤輸他邑而給錢還吏有私貸之弊歲末催科豈無要道而法外施罰大是駭擧一邑含羞四隣傳笑不可以已遞而勿論泗川縣監沈能寬到任屬耳別無論列前縣監金胤行邑是殘局治亦拙規官廩停捧旣著蠲恤之惠飢口均賑頗切去思之情然而性近徒善政多姑息本邑穀薄元來不瞻昨秋還上太半未捧米一千九百九十九石零租三千一百四十七石零太一百六十八石零虛錄磨勘所捧之穀又極麤劣一石簸揚正租未滿三斗分糶之闕巡播種之愆期職此之由雖以他事蒙勘其罪狀宜令攸司御處咸安郡守張齊斗毋回遐土之人足了大郡之事任怨守法鄕豪屛息盡心恤窮流戶坌集簡騶率而時行原野曲察民情排糶巡而躬檢倉厫莫容吏奸論賑政則譽播隣境考治績則人稱能吏陜川郡守李彥植時未赴任前郡守朴仁榮戒忽在得弊由尙氣雖曰任怨而爲治實則立威而濟私火稅加徵奸吏因此籍口倉穀移貿餘利自歸染指法外用刑蓋緣官民之相激春後捧糶未免貧當之俱困自餘瑣謗不須詳論本郡火稅自前不過爲六十八結零而甲辰以後頓加爲一百五十二結零昨秋災荒勒比前總該吏憑籍又多濫徵遂有頑僧越訴之擧反坐土主謀陷之律窮詰諸囚濫用別杖僧人得行邑民成貴弼受刑未幾因病致氅前歲還穀雖能精實末梢未捧厥數猶黟采一千二百七十八石零祖一千二百九十二石零太十石虛錄磨勘又以饒戶旣納之穀移載貧民難捧之秩歲末春初分糶之時計數還捧怨讟朋興各邑移貿米七千石祖二千石高價作錢除各邑輸送二萬五千一百兩外剩錢四千六百五十兩都歸私用稱以魚果本錢各倉米八十石太二十四石祖六百石分給該吏亦爲發賣合錢一千七百五十九兩零內六百七十六兩以米一石二兩太一石一兩三錢祖一石八錢立本民間剩錢爲一千八十三兩零貸倉穀贍官用蹤諉謬規捧準價射厚利難掩實狀賑政則自二月爲始首尾七等二不饋粥雖是私賑亦欠誠意其罪狀宜令攸司從重勘斷尙州牧使洪元爕通敏之才詳明其治箠楚不煩初政蓋主於實平弊瘼將蘇實譽已著於蠲恤前牧使沈基泰兩載居官壹是貪虐誅求不遺毫毛毒痡殆入骨髓就其大者而言之移貿米太租合一萬六千六百石準價發賣合錢五萬二千五百兩內三萬九千一百六十兩輸送各邑剩錢一萬三千三百四十兩內一千七百七十五兩以太租八百五十石本色取用一萬一千五百六十五兩以錢取用嚴立場市之酒禁獨許官婢之釀賣此兩條則文蹟明白傳說喧籍今方行査姑不詳論乙已加分米一千七百十五石零租十石零米麰六百七十三石零丙午加分米一百六十石零租四十三石零米麰三百八石零兩年各穀全耗合二百九十一石零作錢八百七十二兩零丙午夏米麰三千石發賣除營門輸納六千兩外剩錢一千五百兩乙巳俵災餘結今還起餘結合四十八結零每結代錢八兩合九十兩零丙午巫布稱以元納不足混括良民勒載巫案上納外餘錢二百四十四兩零上頃諸條錢合三千六兩零都歸私橐妖妓專寵賂門許開淫女告密利竇多歧外此鄙瑣之事侵漁之端言固可羞筆亦難旣未必積謗之盡信大抵衆惡之所歸至於訊重囚而別造違式之杖以平民而濫施治盜之刑尤係不法自有當律不可以已遞而勿論宜令攸司從重勘斷星州牧使鄭華淳地是盤錯之會治有勤勵之譽束吏頗嚴賑飢亦均博採一邑之公議咸曰難得偶値數旬之曠官猶恐或失晉州牧使金履銈素著剛明兼以鍊達劇邑新莅案上之訟牒無濟賑簿躬覈野外之飢色漸蘇金海府使李邦榮蓋非剸理之才兼乏撫摩之術疏荒政而專減飢口虛倉薄而曲貸逋吏猾校用事賣鄕貽譏治盜固宜尙嚴額上烙印大是駭擧貸錢雖稱補賑民間立本亦乖法意臣行到咸安界始聞本邑賑事失宜民怨大騰遂爲迤路前進入境採探則村閭死亡飢與病半邑里流丐主視客多蓋其三等飢口爲一萬七千九十六口而九等則爲五千九百三十六口逐等減削幾近千數已是列邑之所無臣以仰承聖敎詳核加付之意卽爲通諭則謬援通編直爲防報旣見飭關愈加査拔十等所付僅踰三千民憂遑急當最一道群情怨咨至願速去臣於出道後不得已封庫倉穀則米一千八百五十六石零租四千七百九十三石零太一百二十石虛錄反作吏逋米四百三十六石零租四百三十石零亦爲混錄於分給成册漕倉除留錢三千兩無利貸得二千六十兩當民處分給取息餘數九百四十兩賣鄕錢三百五十五兩合一千二百九十五兩稱以賑穀補縮麰一石八錢式定價立本上項諸條或有踏印文薄或出監色供辭其罪狀宜令攸司從重勘處昌原府使李元謙人固勤幹治亦精詳蠲租防役頌遍通邑校斛捧稅惠及傍郡巨濟府使金爀浮謗或聞於塗說實蹟乃見於賑政居昌府使趙宅鎭謗由糴弊之未革治固誠意之不怠善山府使李正模爲治鍊熟處事周詳莅任旣久吏民俱便草溪郡守李廷範新到災邑已勤賑政餘外毀譽姑無入聞固城縣令李普天念常切於圖報志未懈於求治俵災旣均捧稅亦精而吏奸當戢莫曰痼弊之難祛民譽不替蓋由賑政之克勤漆原縣監梁固翊捐廩恤窮殫誠賙飢初譽頗聞來效庶期態川縣監黃世中柔善或過謹拙可貴賑飢旣著實惠束濕在所加勉鎭海縣監閔修益邑旣殘僻性欠剛克衙客干政蹤致瑣謗之入聞私穀加賑亦見實惠之及民宜寧縣監洪善養雖欠振刷蓋著慈諒結錢防給窮民有息肩之喜飢口博抄流戶均察眉之惠其所加勉惟在剛果三嘉縣監金啓淳情於爲治曚於事務而杯酒妨政嬖屬招權虛擁倉簿一任奸吏之塗竄假補賑穀未免富民之勤徵倉穀則米四千一百十一石零太五百八十三石零租四十七百三十三石零虛錄磨勘及臣査問之時變幻文富實分則不過若干而都數則添加倍簁以爲臨急掩跡之計已極可駭私賑時留庫租四百石稱以官貸那移取用租二百四石以當民願納樣勒令分排於各人名下依還上例待秋收捧亦以倉穀先爲那移取用俱係不法其罪狀宜令攸司從重勘處高靈縣監朴升壽志勤求治譽著斷飮精糶均賑旣見實績停稅蠲役俱屬惠政開寧縣監李義肅莅任日淺毀譽無聞安義縣監朴師郯年旣衰頹人又昏䦣每事偏聽政委猾吏晩衙旋罷謗由嬖妓營俵還納而賑穀則增數瞞報倉逋莫察而虛殼則廉價貿充至若訊杖之未準尺度雖或有輕重之差殊枷棍之幷無刻誌亦可見修擧之不勤合有譴責咸昌縣監柳秉均勤以奉公敏於做事蠲廩恰慰民情課藝兼得士譽聞慶縣監金履鎬廉約自持雍容做去分糶旣精防役有惠薺浦萬戶韓時佐大體固好細疵姑恕永登萬戶朴宗鎬曠務旣警瑣謗宜略延豐縣監鄭涑到任未久別無論列忠州牧使李在亨久莅劇邑已著治聲結錢防給蓋是蠲恤之惠倉廨營建亦見修擧之政陰竹縣監崔在修慈諒爲治吏民稱便竹山府使申潚曾聞訟民之或滞近見糶弊之稍祛陽智縣監韓光傳暮年臨民小心奉公雖無赫赫之譽可見孜孜之治龍仁縣監李牧永廉約之操吏民咸孚賙救之政鱞寡先柀廣州府尹李泰永地居保障或稱鎭物之才糶準斗斛已有束吏之譽○別單曰一賑政事本道賑邑十四臣所未及躬歷者只是河東南海耳惟戒聖上憫兹災荒念彼黎元淵鑑畢燭於蔀屋飭敎屢勤於絲綸道臣守宰又皆至誠對揚悉心撫摩其最無能者臣已論列於原啓而其餘則治蹟之臧否或殊賑政之優劣不懸故雖是牧叟竈婦鶉衣鵠形之輩亦莫不稱頌聖德咸戴國恩至於冤漏之類豈曰盡無而臣於潛行時每邑所得少纔一二多亦三四雖因審察之未遍可驗抄付之已廣然而吏校之循私面任之作奸者亦皆隨現懲治又以詳覈加抄之意或關飭或面諭無籍流離者亦令隨其形勢或懸保給糶或一體付賑若夫虛張飢口盜弄賑穀之弊旣無的聞不敢論列一還穀事本道痼瘼糶糴爲最沿海則庫儲空虛山郡則穀薄繁氄爲弊雖殊病民則均墨守之立本奸吏之分石姑舍勿論最是穀品麤荒滿石糠粃此實他路之所無雖以臣今行所歷言之五斗之租僅出數升之米耳剽於草溪一斛之價或至十文之錢目擊於安義一隅以反全道可知夫如是則嶺以南七十餘州郡之間積此累十萬石之虛殼無秿軍國之需徒貽民邑之弊春秋斂散之際名雖還上便同白奪若無還穀誠爲樂土之說在在皆然興言及此良可哀矜苟欲拯救亟宜釐草而舊瘼未祛新弊又生試觀乎移貿一事則當初道臣之區劃蓋出均穀數之意而畢竟列邑之反弄反爲腴私橐之資雖難追咎不能無慨至於歉歲轉移固是不得已之擧而一邑運粟數郡受弊實惠解究徒勞無益幸焉則傾囊倒橐僅充朝夕之炊不幸則鬻衣賣笠空費往來之資凡此憐㦖之狀皆臣之所躬覩者也至若那移反作錢還擅分之弊旣已條列於原啓今不疊陳一水陸軍丁內寺驛三項奴婢事軍丁之老不頉弱不免以一人應數役之弊雖有多寡之差若律之以通編所載之法幾乎無邑無之大抵良丁之耗縮莫今日若此蓋由於名分漸夷貴賤無章鄕民之饒足濫黠者輒皆締結官屬投入校院奸吏從而幻弄虛出名帖私捧價布又有吏奴保進上保等各樣名色末流之害偏及殘民間或有軍額太多戶總不足其勢不得不然者如聞慶之嶺底殘局固城之營下小邑此弊尤甚雖欲矯捄猝難燮通民亦自知其如此習以爲常恬不稱冤至於內寺奴婢則廉探之除惟此最難蓋此輩身故已久而貢後未除年旣過時而婚嫁路阻一冒此名擧族難保故互相掩覆專事秘諱雖有冤端不肯控訴人或明知未敢指目臣於各邑出道後取見元案及每年收貢文薄則未及推刷侵徵族屬之弊間或有之而數皆不多故懲治該色卽令塡代驛奴婢則姑無大弊幷不論列一欽恤典則事列邑咸能遵守別無大段違式者而臣於栍邑及所經邑鎭一一校閱隨其輕重或懲治或論啓濫用刑杖者原啓論列之外他無所聞一邑宰之諸般不法事大者旣已條列於原啓中餘外細瑣不足登聞者竝不論列一孝烈及經明行修人事孝烈則豈曰無之而非臣潛行時的聞只據士民呈文而又無明證者不敢登聞本道幅員旣大絃誦成俗夫以臣所經數十州之間亦豈無一二棲遯之士而奈臣搜訪未廣見識不明竟孤旁求之德音不勝惶恐固城故統營下吏許謙妻韓召史素有貞謹之行及夫死之七日托子女於其娣引刀自刎事在昨年四月而節烈特異鄕邑稱美此則臣所的知而取見民狀不差所聞合有褒美之典一道帥臣治績擧槪登聞沿路守令邊將臧否論啓事臣前已備陳而至於傷廉病民之事原啓條列之外無所聞